Vrystaatse gesin wreed aangeval, polisie soek dié manDie Identikit wat deur die polisie vrygestel is. Niemand is nog in hegtenis geneem ná ’n Vrystaatse gesin verlede maand wreed in hul huis aangeval is nie. Kapt. Stephen Thakeng, woordvoerder van die polisie, het gesê die voorval het 5 Junie omstreeks 05:30 plaasgevind toe ’n paartjie van Welkom en hul seun in die Kwintet-woonstelblok in Reitzpark aangeval is. Die man het glo om 05:30 opgestaan om koffie te gaan maak en ’n aanvaller in die gang gewaar. “Die man is aangeval en in sy bors gesteek [met ŉ mes]. Die seun is glo ook aangeval en met die mes gesteek,” het Thakeng gesê. Volgens Thakeng was daar twee aanvallers met messe gewapen op die toneel. Hulle het te voet van die toneel gevlug met ŉ televisie, ŉ haelgeweer, kaarte en ŉ horlosie. Die pa en seun is na die hospitaal gehaas vir mediese behandeling. ŉ Saak van huisroof word ondersoek. “Daar is ŉ identikit saamgestel vir een van die verdagtes. Mense met inligting kan speur-AO Slang van Zyl by 073 299 6332 bel.”